KOMMISSIONENS BESLUTNING af 25. juli 1995 om opstilling af miljøkriterierne for tildeling af Fællesskabets miljømærke til vaskemidler (95/365/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. 1, første afsnit i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra de specifikke kriterier for produktgrupperne;

i artikel 4, stk. 2, litra a), i forordning (EØF) nr. 880/92 hedder det, at et miljømærke ikke kan tildeles produkter, som er stoffer eller præparater klassificeret som farlige i henhold til Rådets direktiv 67/548/EØF (2), senest ændret ved Kommissionens direktiv 94/69/EF (3), og Rådets direktiv 88/379/EØF (4), senest ændret ved Kommissionens direktiv 93/18/EØF (5), men kan tildeles produkter indeholdende sådanne stoffer eller præparater, hvis disse produkter opfylder formålene i EF-ordningen for tildeling af et miljømærke;

vaskemidler indeholder stoffer eller præparater, der er klassificeret som farlige i henhold til ovennævnte direktiver;

de miljøkriterier, der opstilles i denne beslutning, indeholder specielt grænseværdier og point-systemer, som begrænser indholdet af stoffer og præparater klassificeret som farlige til et minimum i de vaskemidler, der kan tildeles et miljømærke;

vaskemidler, som opfylder disse kriterier, har derfor en mindsket miljøvirkning og opfylder formålene i EF-ordningen for tildeling af et miljømærke;

i overensstemmelse med artikel 6 i forordning (EØF) nr. 880/92 har Kommissionen foretaget høring af de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Produktgruppen »vaskemidler« defineres således: »Alle vaskemidler i form af pulver, flydende eller i en hvilken som helst anden form, til vask af tekstiler, som hovedsageligt er beregnet til brug i vaskemaskiner«.

Artikel 2

Miljøegenskaberne og brugsegnetheden for produktgruppen som defineret i artikel 1 vurderes ud fra de specifikke miljøkriterier og kriterier for vaskeevne i bilaget.

Artikel 3

Produktgruppedefinitionen og kriterierne gælder i tre år fra datoen for denne beslutnings meddelelse.

Artikel 4

Til administrative formål skal det tildelte produktgruppekodenummer for denne produktgruppe være »006«.

Artikel 5

Denne beslutning er rettet til medlemsstaterne.

Udfærdiget i Bruxelles, den 25. juli 1995.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

(2) EFT nr. 196 af 16. 8. 1967, s. 1.

(3) EFT nr. L 381 af 31. 12. 1994, s. 1.

(4) EFT nr. L 187 af 16. 7. 1988, s. 14.

(5) EFT nr. L 104 af 21. 4. 1993, s. 46.

BILAG

MILJØKRITERIER FOR VASKEMIDLER

1. GENERELLE KRAV

De generelle krav, der er opstillet ved forordning (EØF) nr. 880/92 om en EF-ordning for tildeling af et miljømærke, samt følgende specifikke kriterier skal gælde for tildeling af et miljømærke til vaskemidler og skal være opfyldt i hele den periode, der omfattes af kontrakten vedrørende anvendelsesbetingelserne for mærket.

Disse specifikke kriterier for vaskemidler omfatter:

- specifikke miljøkriterier for bestanddele (1) og emballage

- andre generelle miljøkriterier

- kriterier for vaskeevne.

Krav vedrørende data og information, som skal indsendes af ansøgeren sammen med ansøgningen til det ansvarlige organ, er beskrevet i tillæg III.

2. ANVENDELSESOMRÅDE

Disse kriterier kan anvendes for vaskemidler i form af pulver, flydende eller i en hvilken som helst anden form, til vask af tekstiler, som hovedsageligt er beregnet til brug i vaskemaskiner.

3. FUNKTIONEL ENHED OG REFERENCEDOSERING

Funktionel enhed

Den funktionelle enhed udtrykkes i gram pr. vask. For storvaskemidler gælder dette doseringen pr. 4,5 kg tøj (tørre tekstiler) og for finvaskemidler doseringen pr. 2,5 kg tøj (tørre tekstiler) i vaskemaskinen.

Referencedosering

Den af fabrikanten anbefalede dosering for en vandhårdhed på 2,5 m mol CaCO3/l og »normalt tilsmudsede« tekstiler anvendes som referencedosering for:

- beregning af miljøkriterierne, og

- test af vaskeevne.

Hvis en vandhårdhed på 2,5 m mol CaCO3/l ikke er relevant i de medlemsstater, hvori vaskemidlet markedsføres, skal ansøgeren specificere den dosis, der skal anvendes som reference.

4. MILJØKRITERIER FOR BESTANDDELE OG EMBALLAGE

4.1 Miljøkriterier for bestanddele

Følgende parametre tages i betragtning:

- den samlede mængde kemiske stoffer

- kritisk fortyndingsvolumen - toksicitet (CDVTOX)

- phosphater (2),

- uopløselige uorganiske stoffer

- opløselige uorganiske stoffer

- ikke-bionedbrydelige organiske stoffer (aerobe)

- ikke-bionedbrydelige organiske stoffer (anaerobe)

- biologisk iltforbrug (BOD).

Tillæg II indeholder definitionerne af de parametre, der er anvendt ved beregningerne. Parametrene beregnes og udtrykkes som gram pr. vask eller liter pr. vask. De lægges sammen og vurderes som en helhed efter den fremgangsmåde, der er beskrevet i dette dokument.

For hvert kriterium defineres en grænseværdi, som produktet ikke må overskride, hvis det skal kunne tildeles et miljømærke.

Pointtal/vægtningsfaktorer

I efterfølgende tabel opsummeres de udvalgte kriterier, deres grænseværdier, deres vægtningsfaktorer og det maksimalt opnåelige pointtal. Formlerne for beregningen af pointtallet for hvert enkelt kriterium fremgår af punkt 4.4.1.

>TABELPOSITION>

4.2 Miljøkriterier for produktemballage

Der tages kun hensyn til primæremballagen. Summen for hele primæremballagen, af hele emballagen og jomfrueligt materiale må ikke overstige 9 gram pr. vask. For genanvendelsessystemer antages det, at originalemballagen anvendes 20 gange, hvis den er af metal eller plast, og 10 gange, hvis den er af karton.

Der anvendes følgende pointberegningssystem for emballagekriteriet:

>TABELPOSITION>

4.3 Grænseværdi for tildeling af miljømærke

Summen af pointtallene for de otte kriterier vedrørende bestanddele og kriteriet vedrørende emballage skal være 63 eller derover.

For intet af kriterierne må grænseværdierne overskrides. Produktet skal ligeledes opfylde kriterierne i andre dele af dette bilag.

4.4 Beregninger vedrørende miljøkriterier for bestanddele og emballage

4.4.1 Beregninger vedrørende kriterierne for bestanddele

Database (DID-liste) for vaskemiddelbestanddele

Tillæg I, del A indeholder databasen (DID-liste) for vaskemiddelbestanddele, som skal anvendes ved beregninger vedrørende kriterierne for bestanddele.

Data vedrørende belastningsfaktor, toksicitet, ikke-bionedbrydelighed (aerob), ikke-bionedbrydelighed (anaerob), opløselige/uopløselige uorganiske stoffer samt biologisk iltforbrug (BOD) er anført for de vigtigste vaskemiddelbestanddele i tillæg I, del A, og disse data skal anvendes ved beregninger i forbindelse med disse bestanddele.

Kriterierne:

- kemiske stoffer i alt

- phosphater (som STPP)

- opløselige/uopløselige uorganiske stoffer

- ikke-bionedbrydelige (aerobe/anaerobe)

- BOD

beregnes for hver enkelt bestanddel ved at tage hensyn til doseringen pr. vask, vandindhold og masseprocentdel i formuleringen, og de sammenlægges for hver produktformulering.

Kriterierne for kritisk fortyndingsvolumens toksicitet beregnes for hver enkelt bestanddel efter formlen:

CDV-toksicitet:

CDVtox = >NUM>dosering × belastningsfaktor >DEN>Langtidseffekt × 1 000

Procedure for beregning af kriterier og points

Ved beregningen af points anvendes følgende ligninger:

>TABELPOSITION>

Nye kemiske stoffer/yderligere bestanddele

a) For nye kemiske stoffer eller yderligere bestanddele, som ikke er opført i databasen over vaskemiddelbestanddele, følges den fremgangsmåde, der er beskrevet her og i tillæg I, del B.

Forsøgsdata skal af ansøgeren indsendes til det ansvarlige organ.

Der skal indsendes data for opløselige/uopløselige uorganiske stoffer, anaerob bionedbrydelighed (ECETOC-Test nr. 28, juni 1988) og biologisk iltforbrug (BOD).

Der skal indsendes fuldstændig dokumentation vedrørende de data, der fremlægges om bionedbrydelighed, bortskaffelse, langtidseffekter (NOEC-data) for fisk, daphnia magna og alger.

Referencen for de relevante tests skal være de respektive bilag til Rådets direktiv 92/32/EØF (3).

Bestemmelserne i tillæg I, del B finder anvendelse, hvor de er relevante.

Specielt gælder, at hvis der ikke foreligger fuldstændige data vedrørende langtidseffekter (NOEC), kan de relevante forenklede procedurer, der er beskrevet i tillæg I, del B, anvendes.

b) Efter anmodning fra et ansvarligt organ eller en interessegruppe repræsenteret i miljømærke-samrådsforummet (artikel 6 i forordning (EØF) nr. 880/92) kan en anden fremgangsmåde anvendes med det specifikke formål at vurdere opfyldelsen af de relevante kriterier, såfremt den af Kommissionen anerkendes som værende ækvivalent med den ovenfor omtalte fremgangsmåde.

4.4.2 Beregninger vedrørende emballagekriteriet

Vægten af primæremballagen for produktet omregnes til gram pr. vask. Det jomfruelige materiale og det samlede materiale anføres hver for sig, og summen for begge må ikke overstige den opstillede grænseværdi på 9 gram pr. vask. Denne samlede sum beregnes efter pointsystemet for dette kriterium.

For genbrugsmateriale antages det, at beholderen kan anvendes 20 gange (metal, plast) eller 10 gange (karton).

Anvendes forskellige emballagesystemer for samme vaskemiddelformulering:

a) kan ansøgeren enten til det ansvarlige organ, som modtager ansøgningen, indsende bevis for, at produktet på landsbasis som et vejet gennemsnit for hele rækken af emballagesystemer og for den samlede vaskemiddelmængde, som årligt markedsføres via disse systemer, opfylder kriterierne. I sådanne tilfælde kan miljømærket anbringes på samtlige anvendte emballagetyper, forudsat at en grænseværdi på 12 gram pr. vask ikke overskrides for nogen enkelt type

b) eller kun emballagetyper og -størrelser, som opfylder kriterierne, kan forsynes med mærket. I sådanne tilfælde skal der i alle reklamer for produktet, hvori der henvises til miljømærket, gøres opmærksom på den begrænsede rækkevidde af anvendelsen af miljømærket.

Betingelserne i litra a) og b) skal afspejles i den kontrakt, som dækker anvendelsesbetingelserne for mærket.

5. ANDRE MILJØKRITERIER VEDRØRENDE BESTANDDELE

Visse specifikke bestanddele skal begrænses til et maksimalt indhold i vaskemiddelformuleringen eller er udelukket som nærmere angivet nedenfor:

a) Totalvægten af bestanddele, som er mere giftige end 1 mg/l akut toksicitet for fisk, daphnia magna eller alger, må ikke overstige 10 gram pr. vask.

b) Totalvægten af bestanddele, som er mere giftige end 1 mg/l akut toksicitet for fisk, daphnia magna eller alger, og som ikke er »let nedbrydelige« eller har en fordelingskoefficient (n-octanol-vand), således at log Pow ≥ 3 (medmindre BCF er 100 eller derunder), må ikke overstige 0,25 gram pr. vask.

c) Phosphonater må ikke overstige 1 gram pr. vask.

d) Det overfladeaktive stof alkylphenolethoxylat (APEO), parfumer indeholdende de aromatiske nitroforbindelser, hvortil der er henvist i tillæg II (4) og det kompleksdannende middel EDTA samt bestanddele, der er klassificeret som kræftfremkaldende, reproduktionsskadelige og mutagene, er udelukket.

6. FORBRUGEROPLYSNING

Følgende oplysninger skal være anført på produktet:

»Vask ved lav temperatur sparer energi, og lav dosering af vaskemidler giver færre miljøskader«.

»I tvivlstilfælde anvendes doseringen for normalt tilsmudsede tekstiler. Dette bidrager til at mindske indvirkningen på miljøet«.

6.1. Doseringsanvisninger

Produktemballager skal være forsynet med doseringsanvisninger.

Den anbefalede dosering skal specificeres for »normalt« og »stærkt« tilsmudsede tekstiler og for de forskellige vandhårdhedsområder, som er relevante for de pågældende lande og anført som passende for vægten af den pågældende mængde vasketøj.

Vaskeeffektiviteten skal angives og sættes i relation til »normalt tilsmudset« og til de forskellige vandhårdhedsområder, der kan komme på tale.

Doseringsanbefalingerne mellem vandhårdhedsområde 1 (blødt) - »normalt tilsmudset« og højeste vandhårdhedsområde (3 eller 4) - »stærkt tilsmudset« må ikke afvige med en faktor på mere end 2.

Yderligere doseringsanbefalinger, f.eks. i relation til forvask, egentlig vask osv., kan medtages og angives i relation til »normalt«/»stærkt tilsmudset«.

Den anvendte referencedosering for testning af vaskeevne og beregning af miljøkriterier skal være angivet som den anbefalede dosering for »normalt tilsmudsede« tekstiler og for vandhårdhedsområdet svarende til 2,5 m mol CaCO3/l i den medlemsstat, hvor testen er udført. I enhver anden medlemsstat kan en højere dosering kun anbefales, hvis det af ansøgeren over for det ansvarlige organ er påvist, at dette er den mindste dosis, som er nødvendig for at bestå testen under de specifikke betingelser i den pågældende medlemsstat.

Er kun en vandhårdhed på mindre end 2,5 m mol CaCO3/l medtaget i anbefalingerne, skal den maksimale dosering, anbefalet for »normalt tilsmudset«, være lavere end referencedoseringen nævnt i foregående afsnit.

6.2. Udelukkelse af ukorrekte oplysninger eller ukorrekte reklamepåstande

Produkt- og reklamepåstande skal være i overensstemmelse med Rådets direktiv 84/450/EØF (5) om vildledende reklame. Ingen form for reklame eller produktpåstand må kunne vildlede en potentiel køber af produktet. Producenten/importøren eller den, som reklamerer for produktet, skal på tilfredsstillende måde kunne påvise gyldigheden og nøjagtigheden af enhver påstand vedrørende produktets miljøegenskaber, han fremsætter i sin reklame for produktet eller på selve produktet.

6.3. Oplysning om og etikettering af bestanddele

Kommissionens henstilling 89/542/EØF af 13. september 1989 om mærkning af vaske- og rengøringsmidler (6) skal anvendes:

Følgende grupper af bestanddele skal etiketteres uafhængigt af deres masseindhold:

>TABELPOSITION>

7. TESTNING AF ENZYMERS RENHED TIL VERIFICERING AF FRAVÆR AF PRODUKTIONSORGANISMER

En test af enzymers renhed skal gennemføres på enzymer, som produceres ved bioteknologiske processer og anvendes i vaskemidler, hvortil der ansøges om miljømærke. Formålet med denne test er at sikre, at der ikke findes produktionsorganismer i det færdige enzymprodukt.

Væksten af mikroorganismer testes sammen med specificerede antibiotika. Testproceduren for renhed skal sikre, at der ikke konstateres produktionsorganismer i en 20 ml standardanalyseprøve af det færdige enzympræparat.

8. KRITERIER FOR VASKEEVNE

Vaskeevnen for produktet vil blive sammenlignet med referencevaskemidler af samme type ved anvendelse af den såkaldte »Wash-and-Wear Test«. Produktet skal opfylde de minimumskrav, der er defineret i tabel 1.

Testen gennemføres ved en vandhårdhed på 2,5 m mol CaCO3/l og ved anvendelse af den dosering, der anbefales for »normalt tilsmudsede« tekstiler inden for dette vandhårdhedsområde.

Testen kan efter ansøgerens valg udføres ved enhver institution anerkendt af et ansvarligt organ i en hvilken som helst EU-medlemsstat.

De ansvarlige organer skal på forhånd til Kommissionen indsende en liste over de institutioner, de har til hensigt at anerkende, og ajourføringer heraf. Kommissionen vil rundsende disse lister til de øvrige ansvarlige organer og til miljømærke-samrådsforummet og fremme ensartede kriterier for denne anerkendelse.

Følgende standarder eller enhver anden national eller international standard, som er anerkendt som værende ækvivalent med disse, skal følges:

>TABELPOSITION>

De væsentlige testkriterier og påvisningen heraf fremgår af følgende tabel:

>TABELPOSITION>

Mindstekravene til vaskeevne fremgår af oversigten i nedenstående tabel:

>TABELPOSITION>

Tillæg I

DATABASE FOR VASKEMIDDELBESTANDDELE OG ANVENDT FREMGANGSMÅDE FOR BESTANDDELE, SOM IKKE ER MEDTAGET I DATABASEN

A. De nedenfor anførte data for de mest almindeligt anvendte vaskemiddelbestanddele skal anvendes ved beregningen af miljøkriterierne (se nedenstående tabel).

J = ja

KF = Korrekturfaktor, anvendes på doseringer udtrykt som gram pr. vask

O = anvendes ikke

>TABELPOSITION>

>START GRAFIK>

B. Følgende fremgangsmåde anvendes, hvor den er relevant, i tilfælde af bestanddele, som ikke er medtaget i databasen

Toksicitet i vand

De laveste validerede langtidseffekts-LTE-data fra: fisk, daphnia magna eller alger bør tages i betragtning ved beregning af kriteriet for kritisk fortyndingsvolumen.

I tilfælde, hvor data om homologe og/eller QSAR (kvantitative strukturaktivitetsrelationer) anvendes, bør der overvejes en korrektion for de endeligt udvalgte LTE-data.

I tilfælde af manglende LTE-data skal følgende procedure anvendes til at anslå LTE-dataene ved anvendelse af de specificerede usikkerhedsfaktorer på dataene for de mest følsomme arter:

Ikke-overfladeaktive stoffer

HVIS ANVENDES

Mindst 2 akut LC50 på fisk eller daphnia og alger 100

1 NOEC på enten fisk, daphnia eller alger 10

2 NOEC på enten fisk, daphnia eller alger 5

3 NOEC på enten fisk, daphnia eller alger 1

Anvend laveste gyldige NOEC

Afvigelser fra denne regel kan finde sted, hvis det kan påvises, at lavere faktorer eller data er videnskabeligt begrundede.

Overfladeaktive stoffer

HVIS ANVENDES

Mindst 2 NOEC på enten fisk, daphnia eller alger 1 (laveste NOEC)

1 NOEC på enten fisk, daphnia eller alger 1 (NOEC - hvis den pågældende art er den mest følsomme med hensyn til akut toksicitet)

10 (NOEC - hvis den pågældende art ikke er den mest følsomme med hensyn til akut toksicitet)

3 LC50 på fisk eller daphnia og alger 20 (laveste LC50)

Mindst 1 LC50 på fisk eller daphnia og alger 50 (laveste LC50)

eller 20 i specifikke tilfælde (se nedenfor)

I det sidste af de ovenfor anførte tilfælde kan kun anvendes en usikkerhedsfaktor på 20 i stedet for 50, hvis der foreligger 1-2 L(E)C50 (LC50 i tilfælde af toksicitet hos fisk, EC50 i tilfælde af toksicitet hos daphnia eller alger) data, og hvis det fra oplysninger om andre forbindelser kan konkluderes, at de mest følsomme arter er blevet testet. En sådan regel kan kun anvendes inden for en gruppe af homologe. Det understreges, at de anvendte LTE-værdier (langtidseffekt) skal være konsistente inden for en gruppe af homologe med hensyn til indflydelsen fra f.eks. længden af alkylkæden for LAS (lineær alkylbezensulfonat) eller nummeret på den internationale formel - (ethoxylat-gruppe) for alkoholethoxylat, hvis sådanne QSARs kan fastslås.

Enhver afvigelse fra det ovenfor beskrevne skema skal være velbegrundet for de specifikke kemiske stoffers vedkommende.

Belastningsfaktorer

Belastningsfaktorer opstilles i overensstemmelse med Kommissionens direktiv 93/67/EØF af 20. juli 1993 om fastsættelse af principperne for vurderingen af risikoen for mennesker og miljøet ved stoffer, der anmeldes i overensstemmelse med Rådets direktiv 67/548/EØF (1) og Rådets forordning (EØF) nr. 793/93 (2).

Ikke-bionedbrydelige organiske stoffer (anaerobe): rutediagram til definering af korrektionsfaktorer (KF) (1)

>REFERENCE TIL EN GRAFIK>

RB: Let nedbrydeligt

LTE: Langtidseffekter

KF: Korrektionsfaktor

(1) EFT nr. L 227 af 8. 9. 1993, s. 9.

(2) EFT nr. L 84 af 5. 4. 1993, s. 1.

(1) Korrektionsfaktorerne skal opstilles på grundlag af bestanddelens egenskaber og anvendes på doseringen udtrykt som gram pr. vask.

>SLUT GRAFIK>

Tillæg II

DEFINITIONER I FORBINDELSE MED MILJØKRITERIER

1. Kemiske stoffer i alt

Kemiske stoffer i alt er dosering minus vandindhold, udtrykt som gram pr. vask.

2. Kritisk fortyndingsvolumenstoksicitet (CDVTOX)

CDVTOX beregnes for hver bestanddel i formuleringen i overensstemmelse med de respektive data for belastningsfaktorer (LF) og langtidseffekter (LTE) i databaselisten, udtrykt i liter pr. vask:

CDVTOX (ingredient i) = >NUM>vægt/vask(i) × LF(i) × 1 000 >DEN>LTE(i)

CDVTOX for produktet er summen af alle bestanddeles CDVTOX, i liter pr. vask.

3. Phosphater (som STPP)

Vægt pr. vask af alle uorganiske phosphater, udtrykt som STPP, i gram pr. vask.

4. Uopløselige uorganiske stoffer

Vægt pr. vask af alle bestanddele, som er uopløselige uorganiske stoffer (se databaselisten), i gram pr. vask.

5. Opløselige uorganiske stoffer

Vægt pr. vask af alle bestanddele, som er opløselige uorganiske stoffer (se databaselisten), i gram pr. vask.

6. Ikke-bionedbrydelige organiske stoffer (aerobe)

Vægt pr. vask af alle bestanddele, som er aerobe ikke-bionedbrydelige organiske stoffer (se databaselisten), i gram pr. vask.

7. Ikke-bionedbrydelige organiske stoffer (anaerobe)

Vægt pr. vask af alle bestanddele, som er anaerobe ikke-bionedbrydelige organiske stoffer, under anvendelse af de respektive korrektionsfaktorer (se databaselisten), i gram pr. vask.

8. Biologisk iltforbrug (BOD)

BOD af hver bestanddel beregnes i gO/vask i overensstemmelse med de respektive data for THOD i databaselisten:

BOD ingredient i = vægt/vask(i) × BOD(i), i gO/vask.

BOD for produktet er summen af alle bestanddeles BOD, i gO/vask.

THOD gælder kun bionedbrydelige forbindelser.

9. Storvask

Storvaskemidler lægger vægt på vaskeevnen (smuds- og pletfjerning). Et vaskemiddel skal anses for at være et storvaskemiddel, medmindre de af fabrikanten fremsatte påstande overvejende fremhæver midlet som værende »skånsomt« (vask ved lav temperatur, sarte fibre og farver).

10. Nitromoskus

Moskusxylen: 5-tert-butyl-2,4,6-trinitro-m-xylen

Moskusambrette: 4-tert-butyl-3-methoxy-2,6-dinitrotoluen

Mosken: 1,1,3,3,5-pentamethyl-4,6-dinitroindan

Moskustibetin: 1-tert-butyl-3,4,5-trimethyl-2,6-dinotrobenzen

Moskusketon: 4'-tert-butyl-2',6'-dimethyl-3',5'-dinotroacetaphenon.

Tillæg III

Data og øvrige oplysninger, som af ansøgeren skal fremsendes til det ansvarlige organ, som modtager ansøgningen om et miljømærke

1.1 Deklarering af produktformulering og beregning af kriterier

Det ansvarlige organ skal af den fabrikant, som ansøger om miljømærket, kræve følgende forelagt:

- den nøjagtige formulering for produktet

- den eksakte kemiske beskrivelse af bestanddelene (f.eks. identifikation i henhold til IUPAC, CAS-nummer, sum- og strukturformler, renhed, type og procent urenheder, tilsætningsstoffer; for blandinger f.eks. overfladeaktive stoffer: DID-nummer, sammensætning og fordeling af homologe, isomerer og handelsnavn); analytisk bevis for sammensætningen af overfladeaktive stoffer

- den nøjagtige tonnage af det produkt, som er bragt på markedet (indberettes pr. 1. marts for foregående år)

- den detaljerede beregning af kriterierne

- en testrapport for renheden af enzymer i henhold til punkt 7 i bilaget til nærværende beslutning samt en attest for, at produktet ikke indeholder produktionsorganismer.

1.2 Deklarering af vaskeevne

Resultaterne af testen af vaskeevne, en deklaration om testningsinstituttets akkreditering og/eller bekræftelsen fra et akkrediteret testningsinstitut (i tilfælde af testning foretaget af fabrikanten) skal forlanges af det ansvarlige organ.

1.3 Doseringsudstyr, emballering og forbrugeroplysning

For at påvise, at ovennævnte krav er opfyldt, skal der af det ansvarlige organ kræves indsendt en original pakning af produktet og doseringsudstyret for det produkt, hvorom der ansøges.

De detaljerede beregninger for emballeringskriterierne skal forlanges af det ansvarlige organ.

I tilfælde af forskelle med hensyn til de forskellige nationale markeder og forskellige emballagestørrelser skal alle disse data kræves.

1.4 Ansøgning om miljømærke for vaskemidler

Det nationale ansvarlige organ kan foretage kontrolbesøg på den ansøgende virksomhed og besøge produktions- og pakningsfaciliteter.

Det ansvarlige organ skal selv sikre, at ansøgninger fremsendes i overensstemmelse med de relevante krav i forordning (EØF) nr. 880/92 og de tilhørende proceduremæssige krav.

Tillæg IV

FORKORTELSER

APEO Alkylfenolethoxylater

BCF: Biokoncentrationsfaktorer i fisk

BOD: Biologisk iltforbrug

CDVTOX: Kritisk fortyndingsvolumen (toksicitet)

CF: Korrektionsfaktor

DIN: Deutsches Institut für Normung

DID: Database for vaskemiddelbestanddele

EOs: Ethoxylatgrupper

EC50: Virkningskoncentration (den koncentration, hvor 50 % af testorganismerne viser en virkning inden for et defineret tidsrum)

ECETOC: Det Europæiske Center for Økotoksikologi og Kemiske Stoffers Toksikologi

EDTA: Ethylendiamintetraacetat

HEXCL: Grænseværdi

IUPAC: Den Internationale Sammenslutning for Ren og Anvendt Kemi

IEC: Den Internationale Elektrotekniske Kommission

ISO: Den Internationale Standardiseringsorganisation

LTE: Langtidseffekt

LC50: Dødelig koncentration (koncentration, hvor 50 % af testorganismerne dør inden for et bestemt tidsrum)

NOEC: Nuleffekt koncentration (i en kronisk test)

POW: Fordelingskoefficient octanol/vand

QSARs: Forhold mellem kvantitativ strukturaktivitet

RB: Umiddelbar bionedbrydelighed

THOD: Teoretisk iltforbrug

UF: Usikkerhedsfaktor

WF: Vægtningsfaktor

(1) Ved »bestanddele« forstås de kemiske stoffer, der af fabrikanten er medtaget i formuleringen af et vaskemiddel.

(2) Sigtet med dette foreløbige kriterium er at tage hensyn til visse vaskemidlers eutrofieringspotentiel. Det vil blive overvejet at erstatte denne parameter med et virkningsbaseret kriterium i forbindelse med en revision af denne beslutning i lyset af den fremtidige udvikling i vor videnskabelige viden, tilgængeligheden af relevante data og den faktiske situation.

(3) EFT nr. L 154 af 5. 6. 1992, s. 1.

(4) Det omfang, hvori disse aromatiske nitroforbindelser er udelukket, vil eventuelt blive taget op til revision i den udstrækning, det skønnes hensigtsmæssigt i lyset af kommende henstillinger fra Det Videnskabelige Udvalg for Kosmetologi.

(5) EFT nr. L 250 af 19. 9. 1994, s. 17.

(6) EFT nr. L 291 af 10. 10. 1989, s. 55.